**OBČINA BLED**

**Zadeva: Odkup 43 % deleža, ki ga prodaja sklad York - (hotelov v lasti Save) in vloga občine**

Društvo od občine Bled pričakuje aktivno vlogo pri vodenju postopka prodaje 43 odstotnega deleža družbe Sava Turizem, ker so v deležu kupnine udeleženi tudi najbolj pomembni hotelski objekti na Bledu.

Ker je Bled svetovno prepoznaven turistični kraj in najbolj odvisen od te panoge, je toliko bolj za občino in krajane pomembno, kakšno kvaliteto ponudbe imajo turistični objekti v kraju, kot tudi, kdo in kako upravlja z njimi.

Občina Bled v okviru ustave in zakona samostojno ureja in opravlja lokalne zadeve javnega pomena, ki zadevajo prebivalce občine in naloge iz državne pristojnosti, ki so nanjo prenesene z zakoni. Pri tem sodeluje z gospodarskimi subjekti in v okviru interesov in nalog občine pomaga gospodarskim subjektom pri razreševanju gospodarskih problemov, opravlja potrebne naloge na področju turizma in gostinstva in sodeluje z gospodarskimi subjekti ter v okviru interesov in nalog občine pomaga gospodarskim subjektom pri razreševanju gospodarskih problemov, kot tudi skrbi za varstvo zraka, tal, vodnih virov, za varstvo pred hrupom, za zbiranje in odlaganje odpadkov in opravlja druge dejavnosti varstva okolja (hoteli v upravljanju Save imajo glede na velike kapacitete na lokalno okolje velik vpliv). Vse te naloge lokalne skupnosti so zadosten okvir, da se angažira tudi v tem primeru, ko se načrtuje menjava lastnika hotelov s katerimi upravlja Sava turizem.

Društvo sicer ugotavlja, da sedanji lastnik hotelov na Bledu, družba Sava turizem ne upravlja najbolje s hoteli, kot tudi, da je družba premalo vključena v občinsko strategijo razvoja Bleda, kot tudi, da ne skrbi za objekte in okolico, kot se pritiče kraju, ki je zaradi naravnih znamenitosti svetovno poznan (omenimo naj le forsiranje masovnega turizma, ekološko nevzdržno obremenjevanje kraja, slabo vzdrževanje objektov in okolice, da zaprtja najbolj petičnih hotelov in kavarne ob jezeru (med tednom), v času korone niti ne omenjamo).

Če je turizem strateška panoga naše države, je turizem še toliko bolj pomemben za občino Bled, tako, da mora le-ta imeti pri prodaji hotelov (da ne omenjamo koruptivnih ali vsaj sumljivih postopkov tranzicije lastništva hotelov, ko so prehajali iz družbenega v državno in privatno lastništvo) aktivno vlogo, saj se objekti nahajajo na elitnih lokacijah ob Blejskem jezeru.

Glede na to, da so v proces prodaje vključeni hotelski objekti na elitnih lokacijah ob slovenski obali, ob naravnih mineralnih ali termalnih vrelcih, je potrebno učinkovito zaščititi slovensko turistično panogo, da bo na svetovnem trgu lahko uspešno delovala tudi v prihodnosti. Gre za elitne, najboljše parcele, ki jih je potrebno zaščititi in onemogočiti razprodajo zaradi kratkoročnih koristi ali špekulativnih namenov.

Vse to »javno« premoženje so zgradili državljani RS, veliko tudi s prostovoljnim delom in velikim odrekanjem turističnih delavcev, pogosto tudi na škodo pogojev bivanja okoliških prebivalcev in ekonomsko prenizko valoriziranih obremenitev lokalne infrastrukture.

V primeru, če bodo hoteli s katerimi upravlja Sava Turizem d.d. prešli v tuje roke, je s strani občine potrebno bolj jasno in podrobno zavarovati interese lokalne skupnosti, saj živimo v drugačni družbenopolitični ureditvi in lastninskih razmerjih kot takrat, ko so se gradili ali adaptirali navedeni hotelski objekti (primeroma naj omenimo le načine, kako je hotel Toplice razširil kopališče na zahodni strani, ki je bilo desetletja namenjeno domačinom iz Želeč, ki so oddajali tujske sobe, pri gradnji hotela Golf je bila naselju Želeče odvzeta cesta in popolnoma spremenjeno alpsko naselje, ker je hotel predimenzioniran in ni v skladu z okolico. Čeprav je bilo leta 1968 ob gradnji hotela Golf s strani občine in družbe Viator dogovorjeno, da bo naselju omogočen dovoz preko parkirišča hotela za interventna vozila, vedno pa invalidnim osebam in pešpot do trgovskega centra oz. trgovine po najkrajši poti in da bo s krajani Želeč ustrezno rešen tudi tovorni dovoz do hotela, saj pogosto vozila, ki oskrbujejo hotel, blokirajo javno pot do naselja Želeče, pa se do danes ni uredilo nič).

V času, ko so se na Bledu gradili »naši« hoteli v družbeni lasti, so prevladali »višji« interesi nad lokalnimi, lokalna skupnost pa se je žal morala podrediti nacionalnim interesom, domačini pa so pogosto krajinsko in ekološko neustrezne investicije v turizem sprejemali dokaj pasivno in preveč tolerantno, v smislu »če hotel ne sodi v to čudovito krajino, bo vsaj širše koristil državi in slovenskemu narodu«.

V obdobju lastninjenja hotelov in ukinitve http Bled, prostor na Bledu obvladujejo novi lastniki, ki pogosto niso vpeti v občinsko strategija trajnostnega razvoja blejskega turizma. Neoliberalen koncept ekonomskega razvoja in napačna uporaba maksime »da je privatna lastnina sveta« (lastnina občanov in zaščita javnih interesov v občini Bled pravno formalno, kot tudi v praksi, ni zaščitena na takem nivoju, kot je lastnina in interes bogatih investitorjev). Bled zaradi navedenega potrebuje večjo moč in vpliv občine, da bolj učinkovito zaščiti čudovito krajino, kulturne in naravne vrednote, kot tudi kvaliteto bivanja lokalnih prebivalcev. Občina mora v bodoče zagotoviti, da novi hotelirji pri gradnji, poslovanju in poslovni politiki bolj upoštevajo karakteristike in ranljivost okolja, da upoštevajo najvišje eko standarde in jih vključijo v svoje poslovanje ipd. Izgovori, da občina nima pristojnosti, da regulira turizem, ob podobnem kapitalističnem sistemu v sosednji Avstriji, delujejo neresno, celo smešno, saj se tam novi investitorji morajo prilagoditi lokalni politiki, predpisom lokalne skupnosti, upoštevati tradicijo, nov akter v turizmu mora pogosto pokazati svojo lojalnost s tem, da na svoje stroške zgradi ali obnovi javne poti, kulturne spomenike ipd., družbe, ki upravljajo turistične objekte poslovno politiko tekoče usklajujejo z lokalno skupnostjo, negativne vplive turizma urejajo in izboljšujejo z lokalnim s prebivalstvom….

Domačini smo trenutno v nezavidljivi situaciji, ko se prodajajo hoteli na najbolj elitnih lokacijah na Bledu, ko občino in krajane nihče ne vpraša za mnenje, ko država nima jasnega koncepta kako se vključiti v upravljanje turistične panoge, ko ni jasno ali bo uporabila predkupno pravico ali ne, ko se v javnost širijo laži, da so hoteli na Bledu s katerimi upravlja Sava v tako slabem stanju, da jih je potrebno temeljito obnoviti, kot tudi, da bi potencialen kupec iz Madžarske v kupljene hotele investiral 200 mio EUR ipd.

Občanom je znano, da so bili pred kratkim obnovljeni tako hotel Toplice, Park hotel, kot tudi Rikli balance hotel (bivši Golf) in da po opremljenosti bistveno ne odstopajo od hotelov v sosednjih državah, ideje politikov, da Bled sedaj potrebuje 7 zvezne hotele, so glede na neurejeno infrastrukturo, nesposobno prodajno službo, da bi nočitve tržila in prodajala po višjih cenah, ob velikih kadrovskih težavah lastnikov, ki upravljajo hotelske kapacitete, take izjave žal delujejo nestvarno in nestrokovno.

Turizem je panoga, ki se gradi postopoma na daljše proge, sedaj pa naj bi država oz. SDH, KAD in DUTB dopustili, da se prodajo objekti na najboljših lokacijah, tuji družbi brez izkušenj v panogi, ki ne more biti pravi strateški partner. Zavedati se je potrebno, da se ne prodajajo le najboljše lokacije v RS, temveč v več primerih tudi hoteli, ki imajo svoje termalne vrelce in predstavljajo velik potencial za razvoj zdraviliškega turizma. V primeru, če na takih lokacijah nekdo ne posluje pozitivno, je potrebno zamenjati poslovodstvo ali operaterja, ne pa prodati infrastrukturne objekte na najboljših parcelah. Bled in država potrebuje hotelirje in lastnike, ki imajo jasno vizijo in družbe, ki so aktivno vključene v lokalno skupnost. Menimo, da je vključenost novega lastnika oziroma operaterja v lokalno skupnost izredno pomembna, zato je primarna naloga občine, da postavi jasne in omejevalne norme v svojem prostoru, ki je enkraten ne le v evropskem temveč tudi v svetovnem prostoru.

Društvo Spoštujmo Bled, kot tudi veliko domačinov, občini predlaga, da vpliva na državo, da uveljavi predkupno pravico za odkup 43 % deleža, ki ga prodaja sklad York. V društvo nasprotujemo špekulativnemu nakupu hotelskih objektov in pričakujemo, da bo prekinjena praksa izčrpavanja hotelov oz. družb, ki jih skladi uničujejo, vse pod krinko neke kvazi profitabilnosti

Od občine, kot tudi vseh subjektov, ki se ukvarjajo s turistično panogo pričakujemo, da bodo vplivali na parlament in politične stranke, da se bodo ohranile nacionalne vrednote, od civilne družbe pa jasno artikulacijo zahteve, da mora država upoštevati interese naroda in občanov, in da ravna odgovorno do državljanov, kot tudi do RS.

Poleg uveljavitve predkupne pravice države, podredno tudi pričakujemo, da bodo občina in lokalni subjekti, ki določajo turistično panogo na Bledu, ustrezno zavarovali javni interes občanov, da Bled ostane zelena destinacija, ob upoštevanju Strategije trajnostnega razvoja občine, kot tudi Strategije trajnostnega razvoja blejskega turizma 2018-2025, v primeru pa, da država odstopi od nakupa deleža, ki ga prodaja sklad York, da občina predlaga, da država objavi javno ponudbo za odkup delnic, verjamemo, da bi za navaden znesek lahko v kratkem roku pridobili pravne osebe, ki imajo sedež v Sloveniji, kot tudi domače fizične osebe.

Društvo, kot tudi veliko domačinov, torej pričakuje, da se občina ustrezno odzove in vpliva na državno odločitev, da se tako občina, kot tudi javni zavod Turizem Bled in Turistično društvo Bled angažirajo, da hoteli ostanejo v večinski slovenski lasti in da zaščitijo elitni prostor, ki je namenjen visoki turistični ponudbi.

Prosimo, da nas obvestite o vaših aktivnostih.

Srečko Kunčič, pred. društva Spoštujmo Bled

Poslati po e-pošti::

* Občina Bled, obcina@bled.si
* Javni zavod Turizem Bled, info@visitbled.si
* Turistično društvo Bled, info@td-bled.si